ધાણધાર ધરા માથે મોટા ધણીની મહેર છે. ઉત્તર ગુજરાતની ધરાનો એક નાનકડો આંચલ નિત નવા શણગારે નિખરી રહ્યો છે. સૂરા, ભક્તો ને દાતારો. મોટા જોગ જોગંદરોના તપનાં તેજ આજેય ધરતી માથે પ્રકાશી રહ્યા છે. ગુરુ ધૂંધલીમલ, ગુરુ રખેશ્વર, ગુરુ ડુગરો સો પરમેશ્વરો તે ડુંગરપુરી, ગુરૂ ગોપાળપુરી, ગુરૂ રુઘનાથપુરી, ગુરૂ આધિનપુરી આદિ મોટા ગજાના જોગી જોગંદરો નામી અનામી તપસ્વી જતિ જોગીઓ જે ધૂણા તાપ્યા તે ધૂણાના ધુંવાડા આજેય ઘાંણધાર મલક માથે પવનમાં વહી રહ્યા છે.